《同小敏消寒餐花室分得二律 其二 焦桐》
清代·许传霈

本不耐凡响，甘心爨下过。何期知己遇，奈此缺残何。

流水犹堪谱，无弦已觉多。生春弹指下，解阜自能歌。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。